গতবছরই ছুঁয়ে এসেছিলেন বিশ্বের সর্বোচ্চ শৃঙ্গ। ৭ সামিটের লক্ষ্যপূরণে এ বছরের অভিযান করতে চলেছেন ওশিয়ানিয়া এবং আন্টার্কটিকায়। অভিযান শুরুর আগে বেঙ্গালুরু থেকে ফোনে সাক্ষাৎকার দিলেন বাংলার পর্বতারোহী সত্যরূপ সিদ্ধান্ত।
ছোটবেলায় অ্যাডভেঞ্চারপ্রিয় ছিলেন?
অ্যাজমা ছিল ছোটবেলায়। ইনহেলার ছাড়া ১০০ মিটার দৌড়তে পারতাম না। তবে চাঁদের পাহাড়, কাকাবাবু, টিনটিনের বই পড়ে কল্পনায় অ্যাডভেঞ্চার করতে বাধা ছিল না! ‘টিনটিন ইন টিবেট’ পড়ে যে স্বপ্ন দেখতাম সেটা যে সত্যি হতে পারে, ভাবতে পারিনি। 
সেভেন সামিট করার চিন্তা এল কীভাবে?
২০১০ সালে এভারেস্ট বেসক্যাম্পে গিয়ে পাহাড়ের প্রতি টানটা প্রথম অনুভব করি। নিজের কাছে প্রমিস করি, আবার এভারেস্টে আসব। পর্বতারোহণের বাস্তব ছবিটা বুঝতে পারি জন ক্র্যাকাওয়ারের ‘ইনটু দ্য থিন এয়ার’ পড়ে। তারপর হিমালয়ান মাউন্টেনিয়ারিং ইনস্টিটিউট থেকে ট্রেনিং নিই। 
তারপর?
‘চাঁদের পাহাড়’ পড়ার পর থেকে আফ্রিকার প্রতি আকর্ষণটা ছিলই। একদিন আফ্রিকার কিলিমাঞ্জারো নিয়ে নেটে পড়াশোনা করার সময় সেভেন সামিটের কথা জানতে পারি। স্বপ্ন দেখতে তো ট্যাক্স লাগে না! তাই ৭ সামিটের ইচ্ছে মনের মধ্যে রেখেই কিলিমাঞ্জারো সামিট (২০১২ সাল) করি। ওখানে বসে ঠিক করি, পরের সামিট হবে মাউন্ট এলব্রুস (ইউরোপের সর্বোচ্চ)।  
২৫ মে পাড়ি দিচ্ছেন ওশিয়ানিয়ার কারস্টেনসৎজ শৃঙ্গের উদ্দেশে। আর পাঁচটা শৃঙ্গের থেকে এটা কতটা আলাদা?
অনেক বেশি ‘টেকনিক্যাল’। রীতিমতো রক ক্লাইম্বিং করতে হবে এখানে। তাই উচ্চতায় খাটো হলেও (৪,৮৮৪ মিটার) এর নিজস্ব চ্যালেঞ্জ কম নয়। হ্যামস্ট্রিংয়ের জোর বাড়াতে হচ্ছে। 
অস্ট্রেলিয়ার সর্বোচ্চ শৃঙ্গ কসিঅউস্কো আগেই জয় করেছেন। তা-ও কারস্টেনসৎজ অভিযানে যাচ্ছেন কেন?
বাস লিস্ট অনুযায়ী, মূল ভূখণ্ডের সর্বোচ্চ শৃঙ্গ কসিঅউস্কো (২,২২৮ মিটার)। কিন্তু প্লেট টেকটনিক থিয়োরি অনুযায়ী, নিউ গিনির প্লেটের সঙ্গে ধাক্কা খেয়েছে অস্ট্রেলিয়া প্লেট। ফলে মেসনার লিস্ট বলছে, অস্ট্রেলিয়া মহাদেশের সর্বোচ্চ কারস্টেনসৎজ। একইভাবে ইউরোপের মঁ ব্লাঁ জয়ও করেছি। ফলে সাতটার বদলে ন’টা সামিট করতে হচ্ছে।
কারস্টেনসৎজ চড়ার আগে ঘন জঙ্গল পেরনো কতটা কঠিন হবে?
প্রথম ছ’দিন গামবুট পরে হাঁটতে হবে। ফোস্কা পড়া অবধারিত। নিরক্ষীয় অঞ্চল হওয়ায় বৃষ্টি, সাপখোপ, পোকামাকড়, সরীসৃপ তো আছেই! তবে জঙ্গলে আদিম উপজাতিরা আছে। তাই বড় জন্তুজানোয়ারের দেখা হয়তো পাওয়া যাবে না।
আর মানুষখেকো?
পাপুয়া নিউ গিনির ওই জায়গা এতই দুর্গম যে, আগে ম্যাপেই ছিল না! গভীর জঙ্গলে মানুষখেকো আছে। তবে দেখা হবে না আশা করি। তাহলে আর ফিরতে হবে না (হাসি)! 
গভীর জঙ্গল পায়ে হেঁটে পেরোবেন?
অ্যাডভেঞ্চার কোশেন্ট এখানে মারাত্মক। আর সেটাই এবারের এক্সপিডিশনের আকর্ষণ। অ্যাড্রিনালিন রাশটাও অনেক বেশি। তাই এজেন্সি কপ্টারের জন্য জোর করলেও জঙ্গলের অভিজ্ঞতাটা হাতছাড়া করব না। 
জঙ্গলের মধ্যে বিপদে পড়লে সাহায্যের জন্য কপ্টার থাকবে না। চিন্তায় আছেন?
এভারেস্টেও ক্যাম্প থ্রি’তে বিপদে পড়লে কপ্টারের আশা থাকে না। সেটা নিয়ে ভাবছি না। বিপদ হলে স্যাটেলাইট ফোনের সাহায্যে খবর পাঠাতে পারব। সেটাই ভরসা। 
কারস্টেনসৎজ জয় তাহলে খুব সহজ নয়?
একদমই না! দিল্লির এক ভদ্রলোক এই শৃঙ্গ জয় করতে গিয়ে শুধু খারাপ আবহাওয়ার জন্য সামিট করতে পারেননি। ব্যাকআপ হিসেবে আমরা তাই প্রচুর হাই ক্যালোরি খাবার সঙ্গে রাখছি। সামিটের জন্য হাতে আরও তিন-চারদিন বেশি রাখছি।
সঙ্গী কে কে?
কর্নাটকের মেয়ে নন্দিতা চন্দ্রশেখর। বাংলাদেশের প্রথম এভারেস্টজয়ী পর্বতারোহী মুসা ইব্রাহিমও সঙ্গে যেতে পারেন।... এঁরা আন্টার্কটিকাতেও আমার সঙ্গী হতে পারেন। 
আগামী ডিসেম্বরেই তো আন্টার্কটিকা অভিযান!
হ্যাঁ। আর আন্টার্কটিকা যাচ্ছিই যখন, সাউথ পোল স্কি করার ইচ্ছে আছে। ওই স্কি করতে পারলে ‘এক্সপ্লোরার্স গ্র্যান্ডসাম’ (সেভেন সামিটের সঙ্গে উত্তর ও দক্ষিণ মেরুজয়) তালিকায় নাম উঠে যেতে পারে! এটার জন্য এখন মুখিয়ে আছি।
পেঙ্গুইনের দেশের জন্য আলাদা কোনও প্রস্তুতি?
ভিনসন ম্যাসিফের জন্য আলাদা প্রস্তুতি লাগবে না। তবে স্কিয়ের জন্য ওজন অনেকটা বেশি টানতে হবে। ফলে স্ট্রেংথ ট্রেনিং এবং এনডিওরেন্স আরও বেশি লাগবে। তিন মাস আগে বেঙ্গালুরুতে সেই ট্রেনিং হবে। 
গত বছর এভারেস্টে তোলা  আপনার ছবি নকলের অভিযোগ ওঠে ভারতীয় এক দম্পতির বিরুদ্ধে। সেই ঘটনার মোকাবিলা করেছিলেন কীভাবে?
খুবই আশ্চর্য হয়েছিলাম। এরকমও কেউ করতে পারে! ... পরে ওই দম্পতিকে বলেছিলাম, তাঁরা কোনওদিন সামিট করলে ভারতীয় হিসেবে গর্ব করব। কিন্তু আমার ছবিটা ছেড়ে দিন। ওটার মূল্য আমার কাছে জীবনের চেয়েও বেশি। ওঁরা চুপ করে ছিলেন।
এক বছর পর এভারেস্ট জয়ের অভিজ্ঞতাকে কীভাবে ব্যাখ্যা করবেন?
ওটা একটা মিশ্র অভিজ্ঞতা। গতবছর এই সময় পাহাড়ে পরেশদা, গৌতমদা, সকলে মিলে গান, হইহুল্লোড় করেছিলাম। তার ভিডিও আছে। বলেছিলাম, একই এক্সপিডিশনে সকলে মিলে এমন ভিডিও আর কোনওদিন হবে না। সেই কথা এইভাবে সত্যি হবে বুঝিনি। তবে এখন আর এভারেস্টের স্মৃতি মনে করতে চাই না।
কেন?
যাঁরা এভারেস্টে যান, তাঁরা অনেক সময়ই সেটাকে পিছনে ফেলে আর এগোতে পারেন না। পর্বতারোহণও ছেড়ে দেন। তাই এভারেস্টের স্মৃতি আঁকড়ে থাকতে চাই না। 
গত বছর পরপর সহযাত্রীদের মৃত্যু সংবাদ পেয়েছেন। তারপর আবার পাহাড়ে যাওয়ার জন্য নিজেকে মোটিভেট করেন কী করে?
গৌতমদা, পরেশদা’র খবরগুলো যখন শুনেছিলাম, মনে হচ্ছিল একটা একটা করে বুলেট বিঁধছে।... (একটু থেমে) কিন্তু জীবন থেমে থাকে না। ঝুঁকি আছে, সেটা জেনেই তো পাহাড়ে যাই! 
আগামী ২১ মে আপনার এভারেস্ট জয়ের বর্ষপূর্তি। সেদিন কোনও বিশেষ পরিকল্পনা?
ইচ্ছে ছিল ২১ তারিখ পাহাড়ে থাকব, কিন্তু সেটা হচ্ছে না। এভারেস্ট জয়ের কথা মনে পড়বে ঠিকই, কিন্তু সঙ্গে এটাও মনে পরবে যে গৌতমদা, পরেশদাও সেদিনই মারা গিয়েছিলেন।